**ชื่อเรื่อง : ปัจจัยที่มีผลต่อการดูแลตนเองของผู้ป่วยเบาหวานที่มีภาวะแทรกซ้อน**

 **ตำบลราชธานี**

##### ผู้วิจัย : วรรณา ลีแสน

**บทคัดย่อ**

งานวิจัยนี้เป็นการวิจัยเชิงพรรณนา (Descriptive research) มีวัตถุประสงค์เพื่อเพื่อศึกษาข้อมูลพื้นฐาน ส่วนบุคคล และพฤติกรรมด้านการดูแลตนเองของผู้ป่วยเบาหวานที่มีภาวะแทรกซ้อน และวิเคราะห์ปัจจัยที่มีผลกับการดูแลตนเองของผู้ป่วยเบาหวานแล้วนำไปใช้ในการดูแลผู้ป่วยเบาหวานที่มีภาวะแทรกซ้อน ในตำบลราชธานี อำเภอธวัชบุรี จังหวัดร้อยเอ็ด โดยการศึกษากับกลุ่มผู้ป่วยโรคเบาหวานที่มีภาวะแทรกซ้อนทุกคน จำนวน 40 คน เครื่องมือที่ใช้ในการวิจัยได้แก่แบบสอบถาม ซึ่งประกอบด้วยข้อมูล 4 ส่วน คือ ส่วนข้อมูลทั่วไป ส่วนความรู้เกี่ยวกับโรคเบาหวาน ส่วนพฤติกรรมการดูแลตนเอง และส่วนทัศนคติเกี่ยวกับโรคเบาหวาน ซึ่งทดสอบคุณภาพเครื่องมือโดยวิธี alpha of cronbach มีค่าเท่ากับ 0.624 , 0.604 และ 0.618 ตามลำดับ เก็บรวบรวมข้อมูลโดยการสัมภาษณ์กลุ่มตัวอย่าง ระหว่างวันที่ 6 กุมภาพันธ์ – 31 พฤษภาคม 2557 วิเคราะห์ข้อมูลโดยใช้สถิติพรรณนาได้แก่ ร้อยละ ค่าเฉลี่ย ส่วนเบี่ยงเบนมาตรฐาน และสถิติวิเคราะห์ได้แก่ Independent t test และ ANOVA ผลการวิจัยมีดังต่อไปนี้

ผู้ป่วยเบาหวานพบว่าส่วนใหญ่มีความรู้เกี่ยวกับโรคเบาหวาน อยู่ในระดับสูงร้อยละ 82.5, รองลงมามีความรู้ระดับปานกลางและต่ำ ร้อยละ 15.0 , มีพฤติกรรมการปฏิบัติตัวส่วนใหญ่อยู่ในระดับปานกลางร้อยละ 62.5 และระดับสูง ร้อยละ 32.5 และมีทัศนคติ

 ส่วนใหญ่อยู่ในระดับสูงร้อยละ 75.0 และระดับปานกลางร้อยละ 22.5

เปรียบเทียบการดูแลตนเองของผู้ป่วยเบาหวานตามตัวแปรต่างๆพบว่า ระดับการศึกษา อาชีพ รายได้ ที่แตกต่างกันมีการดูแลตนเองแตกต่างกันอย่างมีนัยสำคัญทางสถิติ ส่วนอายุ เพศ สถานภาพ กรรมพันธุ์และโรคอื่นร่วม ไม่มีผลต่อการดูแลตนเองของผู้ป่วยเบาหวาน